Document ID: 31988D0167

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 7ης Οκτωβρίου 1987
που αφορά τον νόμο αριθ. 1386/1983 βάσει του οποίου η ελληνική κυβέρνηση χορηγεί ενισχύσεις στην ελληνική βιομηχανία
(Το κείμενο στην ελληνική γλώσσα είναι το μόνο αυθεντικό)
(88/167/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 93 παράγραφος 2 πρώτο εδάφιο,
Αφού έταξε στους ενδιαφερόμενους προθεσμία, σύμφωνα με το προαναφερόμενο άρθρο, για να υποβάλουν τις παρατηρήσεις τους και έχοντας υπόψη τις παρατηρήσεις αυτές,
Εκτιμώντας ότι:
Ι
Με απόφαση της 29ης Οκτωβρίου 1986, που κοινοποιήθηκε στην ελληνική κυβέρνηση με την επιστολή SG (86) D/13517 της 17ης Νοεμβρίου 1986, η Επιτροπή ενημέρωσε την εν λόγω κυβέρνηση ότι κίνησε τη διαδικασία βάσει του άρθρου 93 παράγραφος 2 πρώτο εδάφιο της συνθήκης, κατά του νόμου αριθ. 1386/1983 σχετικά με τον οργανισμό οικονομικής ανασυγκρότησης των επιχειρήσεων (1).
Με τον νόμο αριθ. 1386/1983, ιδρύεται ένας οργανισμός για την οικονομική ανασυγκρότηση επιχειρήσεων. Ο οργανισμός αυτός λειτουργεί με την επωνυμία «Οργανισμός Ανασυγκρότησης Επιχειρήσεων Α.Ε. (ΟΑΕ)». Σκοπός του ΟΑΕ είναι η συμβολή στην κοινωνική και οικονομική ανάπτυξη της χώρας με την οικονομική εξυγίανση επιχειρήσεων, βάσει των διατάξεων του νόμου αριθ. 1386/1983, η εισαγωγή και εφαρμογή ξένης τεχνολογίας καθώς και η ανάπτυξη της ελληνικής, καθώς και η ίδρυση και εκμετάλλευση κοινωνικοποιημένων ή μεικτής οικονομίας επιχειρήσεων.
Για την πραγματοποίηση των στόχων του, ο ΟΑΕ μπορεί να αναλαμβάνει τη διοίκηση και εκμετάλλευση των υπό εξυγίανση ή κοινωνικοποιημένων επιχειρήσεων, να συμμετέχει στο κεφάλαιο επιχειρήσεων που ήδη υπάρχουν ή πρόκειται να ιδρυθούν, να χορηγεί δάνεια κάθε μορφής σε επιχειρήσεις στις οποίες συμμετέχει, καθώς και εγγυήσεις για την εξασφάλιση τέτοιων δανείων, να εκδίδει ομολογιακά δάνεια στο εξωτερικό με τους όρους και τις διαδικασίες που ορίζουν οι εκάστοτε ισχύουσες διατάξεις, να αποκτά ομολογίες έκδοσης του δημοσίου ή οργανισμών που αυτό ελέγχει, καθώς και ομολογίες δανείων επιχειρήσεων, οργανισμών και τραπεζών, να μεταβιβάζει μετοχές, ιδίως σε εργαζόμενους ή στους φορείς εκπροσώπησής τους, σε φορείς τοπικής αυτοδιοίκησης ή άλλα νομικά πρόσωπα δημοσίου δικαίου, σε κοινωφελή ιδρύματα, κοινωνικούς φορείς ή και ιδιώτες, να συνάπτει δάνεια από το ελληνιμό δημόσιο, την Τράπεζα της Ελλάδος ή άλλους χρηματοδοτικούς οργανισμούς του εσωτερικού ή εξωτερικού με ή χωρίς την εγγύηση του ελληνικού δημοσίου, και να δέχεται καταθέσεις ΝΠΔΔ, δημοσίων οργανισμών και επιχειρήσεων που συμμετέχει.
Μια επιχείρηση υπάγεται στις ρυθμίσεις του νόμου και ελέγχεται από τον ΟΑΕ με απόφαση του υπουργού εθνικής οικονομίας που εκδίδεται ύστερα από διατύπωση γνώμης εκ μέρους συμβουλευτικής επιτροπής. Αυτό συμβαίνει εφόσον πληρούνται μία ή περισσότερες από τις ακόλουθες προϋποθέσεις:
- η επιχείρηση έχει αναστείλει ή διακόψει τη λειτουργία της για οικονομικούς λόγους,
- η επιχείρηση είναι σε κατάσταση παύσης των πληρωμών,
- η επιχείρηση έχει πτωχεύσει ή τεθεί υπό τη διοίκηση και διαχείριση των πιστωτών ή υπό προσωρινή διαχείριση ή υπό εκκαθάριση οποιαδήποτε μορφής,
- το σύνολο των οφειλών της επιχείρησης είναι πενταπλάσιο από το άθροισμα του εταιρικού κεφαλαίου και των
εμφανών αποθεματικών της και παρουσιάζει έκδηλη οικονομική αδυναμία πληρωμής των ωφειλών της,
- η επιχείρηση ενδιαφέρει την εθνική άμυνα ή έχει ζωτική σημασία για την αξιοποίηση των πηγών του εθνικού πλούτου,
- η επιχείρηση ζητά την υπαγωγή της στις ρυθμίσεις του νόμου.
Η διαδικασία υπαγωγής στο νόμο είναι η εξής: η απόφαση του υπουργού εθνικής οικονομίας για την υπαγωγή της επιχείρησης στις ρυθμίσεις του νόμου, που δημοσιεύεται στην Εφημερίδα της Κυβερνήσεως, εκδίδεται ύστερα από αίτηση της επιχείρησης, αίτηση του Οργανισμού Απασχόλησης Εργατικού Δυναμικού (ΟΑΕΔ), αίτηση Τράπεζας του Δημοσίου ή ΝΠΔΔ εφόσον έχουν ληξιπρόθεσμες απαιτήσεις κατά της επιχείρησης, αίτηση των πιστωτών της επιχείρησης, ή αίτηση του οριστικού ή προσωρινού συνδίκου ή του πτωχεύσαντος.
Με την έκδοση της απόφασης του υπουργού εθνικής οικονομίας για την υπαγωγή της επιχείρησης στις ρυθμίσεις του νόμου, ο ΟΑΕ μπορεί να αναλάβει τη διοίκηση της επιχείρησης. Ο ΟΑΕ ρυθμίζει επίσης τις υποχρεώσεις της επιχείρησης κατά τρόπο που να εξασφαλίζει την βιωσιμότητά της, ειδικότερα με αύξηση κεφαλαίου με νέες εισφορές ή με μετοχοποίηση υφισταμένων υποχρεώσεων και αναδιάρθρωση υφισταμένων υποχρεώσεων.
II
Ο ΟΑΕ που ιδρύθηκε με τον νόμο αριθ. 1386/1983, αποτελεί τμήμα της οργανωτικής δομής του ελληνικού κράτους. Η ανάληψη και η καταβολή του κεφαλαίου του οργανισμού γίνεται από το Δημόσιο, τα ΝΠΔΔ, τους φορείς τοπικής αυτοδιοίκησης, τους φορείς εργαζομένων, ή τις ελεγχόμενες από το κράτος τράπεζες και επιχειρήσεις του δημοσίου τομέα. Ο ΟΑΕ διοικείται από το διοικητικό συμβούλιο το οποίο αποτελείται από τον πρόεδρο και οκτώ μέλη. Ο πρόεδρος και δύο από τα μέλη του διοικητικού συμβουλίου διορίζονται και ανακαλούνται με απόφαση του υπουργού εθνικής οικονομίας, ένα μέλος ορίζεται από τη Γενική Συνομοσπονδία Εργατών Ελλάδας (ΓΣΕΕ) και τα υπόλοιπα εκλέγονται από τη γενική συνέλευση των μετόχων, οι οποίοι είναι οργανισμοί του δημόσιου τομέα. Ο νόμος αριθ. 1386/1983 ορίζει ρητά ότι ο οργανισμός σε όλα τα δικαιοδότικά όργανα ή διοικητικές αρχές απολαύει όλων ανεξαιρέτως των διαδικαστικών προνομίων και προνομίων εκτελέσεως του Δημοσίου.
Οι πόροι του ΟΑΕ προέρχονται άμεσα από το κράτος. Το αρχικό μετοχικό κεφάλαιο των δύο δισεκατομμυρίων δραχμών, που διαιρείται σε 200 χιλιάδες μετοχές ονομαστικής αξίας 10 000 δραχμών η καθεμία, καταβλήθηκε ολόκληρο από το Δημόσιο σε τέσσερις μήνες από την έναρξη της ισχύος του νόμου αυτού. Με απόφαση του υπουργού εθνικής οικονομίας που δημοσιεύθηκε στην Εφημερίδα της Κυβερνήσεως, το κεφάλαιο αυτό αυξήθηκε σε πέντε δισεκατομμύρια δραχμές. Ο νόμος αριθ. 1386/1983 ορίζει ότι οι πόροι του ΟΑΕ είναι επιχορηγήσεις από τον προϋπολογισμό του υπουργείου εθνικής οικονομίας και από το πρόγραμμα δημοσίων επενδύσεων καθώς και από άλλες επιχορηγήσεις, δωρεές, κληρονομιές και έσοδα από εκμεταλλεύσεις. Πράξεις του ΟΑΕ που αποβλέπουν στην υλοποίηση των αποφάσεων του υπουργού εθνικής οικονομίας για την εξυγίανση των επιχειρήσεων που υπάγονται σ' αυτόν τον νόμο απαλλάσσονται από κάθε φόρο, τέλος χαρτοσήμου, εισφορά, δικαιώματα και γενικά οποιαδήποτε επιβάρυνση υπέρ του Δημοσίου ή τρίτων, εκτός από τα εισπραττόμενα υπέρ των Δήμων και Κοινοτήτων.
Οι στόχοι, το ειδικό καθεστώς και οι χρηματοδοτικοί πόροι του ΟΑΕ εντάσσουν αυτόν στο δημόσιο τομέα. Οι δραστηριότητες που καλύπτονται από την απόφαση της Επιτροπής που ανακοινώθηκε στα κράτη μέλη με την επιστολή SG (84) D/11853 της 17ης Σεπτεμβρίου 1984 σχετικά με την εφαρμογή των άρθρων 92 και 93 της συνθήκης στην ανάληψη του κεφαλαίου επιχείρησης από το Δημόσιο. στην ανακοίνωση αυτή, η Επιτροπή διατύπωσε τις κατευθυντήριες γραμμές για παρεμβάσεις όπως αυτές του ΟΑΕ. Ειδικότερα, καθόρισε τους όρους βάσει των οποίων οι παρεμβάσεις από τον δημόσιο τομέα πρέπει να θεωρούνται a priori κρατική ενίσχυση κατά την έννοια των εν λόγω άρθρων 92 και 93 και συγκεκριμένα ότι σε περίπτωση που το κράτος ενεργεί με τρόπο κατά τον οποίο δεν είναι δυνατόν να ενεργεί στην αγορά ένα φυσικό ή νομικό πρόσωπο, η παρέμβαση αυτή θεωρείται a priori κρατική ενίσχυση. Τέτοιες ενέργειες πρέπει λοιπόν να κοινοποιούνται στην Επιτροπή σύμφωνα με τους όρους του άρθρου 93 παράγραφος 3 της συνθήκης. Οι παρεμβάσεις του ΟΑΕ εμπίπτουν στην κατηγορία αυτή.
Οι παρεμβάσεις του ΟΑΕ παρέχουν κρατική ενίσχυση σε επιχειρήσεις που υπάγονται, στο μέτρο που η μετατροπή των εκκρεμών χρεών τους σε εταιρικό κεφάλαιο τις απαλλάσσει από την καταβολή υψηλών επιτοκίων και η συνεπαγόμενη εκκαθάριση των λογαριασμών των παρέχει σ' αυτές πρόσθετα χρηματοδοτικά πλεονεκτήματα τα οποία, άλλως, δεν θα τους ήταν προσιτά. Τα πλεονεκτήματα αυτά απορρέουν άμεσα από τις χρηματοδτικές πηγές, τις εξουσίες και το καθεστώς του ΟΑΕ ως ημικρατικού οργανισμού.
Οι εταιρείες στις οποίες παρεμβαίνει ο ΟΑΕ για να αποκαταστήσει τη βιωσιμότητά τους, αντιπροσωπεύουν μεγάλο ποσοστό της ελληνικής βιομηχανικής παραγωγής και είναι μεγάλοι εξαγωγείς. Οι εταιρείες αυτές είναι ανταγωνιστικές, στο πλαίσιο του ενδοκοινοτικού εμπορίου, με άλλες εταιρείες που δεν έχουν παρόμοια πλεονεκτήματα με αυτά που προέρχονται από τις παρεμβάσεις του ΟΑΕ. Οι εταιρείες αυτές μπορεί, ως εκ τούτου να θεωρηθεί ότι λαμβάνουν κρατική ενίσχυση κατά την έννοια του άρθρου 92 παράγραφος 1 της συνθήκης, η οποία νοθεύει ή απειλεί να νοθεύσει τον ανταγωνισμό και επηρεάζει τις συναλλαγές μεταξύ κρατών μελών, πράγμα που είναι ασυμβίβαστο με την κοινή αγορά.
Από την εξέταση του νόμου αριθ. 1386/1983 προέκυψε ότι οι διατάξεις όσον αφορά τη μέθοδο που πρέπει να εφαρμοσθεί για την αύξηση του κεφαλαίου εταιρειών που έχουν υπαχθεί στον έλεγχο του ΟΑΕ παραβιάζουν τα άρθρα 25 και επόμενα και 29 και επόμενα της δεύτερης οδηγίας 77/91/ΕΟΚ του Συμβουλίου (2) για το δίκαιο των εταιρειών. Εάν ένα κράτος μέλος προτείνει μέτρα τα οποία ενσωματώνουν κρατικές ενισχύσεις που παραβιάζουν τους κοινοτικούς κανόνες εκτός των διατάξεων της συνθήκης περί κρατικών ενισχύσεων, οι διαδικασίες των άρθρων 92 και 93 της συνθήκης, παρόλο που παρέχουν ευρεία διακριτική ευχέρεια στην Επιτροπή, δεν πρέπει να παράγουν αποτελέσματα αντίθετα προς τους κανόνες αυτούς. Κατά συνέπεια, η Επιτροπή δεν μπορεί να ασκεί τη διακριτική της ευχέρεια βάσει του άρθρου 92 παράγραφος 3 της συνθήκης μέχρι να παύσουν οι παρεμβάσεις αυτές.
III
Στο πλαίσιο της διαδικασίας και των διαβουλεύσεων με άλλους ενδιαφερόμενους, η ελληνική κυβέρνηση απάντησε επίσημα με την επιστολή 3082.26/194 της 8ης Ιανουαρίου 1987. Παρατηρήσεις ελήφθησαν και από τις κυβερνήσεις δύο άλλων κρατών μελών και μιας ένωσης βιομηχανιών. Επιπλέον, στο πλαίσιο της διαδικασίας αυτής, ελήφθησαν έξι παρεμβάσεις εκ μέρους ελληνικών εταιρειών.
Η ελληνική κυβέρνηση, στην απάντησή της σχετικά με την έναρξη της διαδικασίας βάσει του άρθρου 93 παράγραφος 2 της συνθήκης, αρνήθηκε ότι η μετατροπή των χρεών μιας εταιρείας σε εταιρικό κεφάλαιο αποτελεί ενίσχυση και ισχυρίσθηκε ότι δεν υπήρξε εισφορά νέου χρήματος αλλά απλώς μια λογιστική διαδικασία στους λογαριασμούς της εταιρείας. Από την άλλη πλευρά, η ελληνική κυβέρνηση δικαιολόγησε το σύνολο των ενεργειών υποστηρίζοντας ότι, μεταξύ άλλων, οφείλονται στην διάρθρωση της κεφαλαιαγοράς στην Ελλάδα, και ιδίως, στην έλλειψη χρηματιστηριακών διευκολύνσεων, και εξαιτίας του γεγονότος αυτού, οι εταιρείες αντιμετώπισαν δυσκολίες επειδή χρειάσθηκε να δανεισθούν με υψηλά επιτόκια.
Το γενικό πνεύμα της απάντησης της ελληνικής κυβέρνησης ήταν ότι ο νόμος αριθ. 1386/1983 και οι ενέργειες του ΟΑΕ αποτελούσαν τον αναγκαίο τρόπο αντιμετώπισης της ιδιαίτερης οικονομικής κατάστασης και της εξέλιξης στην Ελλάδα. Οι ελληνικές αρχές υποστηρίζουν ότι είναι αναγκαίο, στο πλαίσιο του προγράμματος οικονομικής αναδιάρθρωσης, να λάβει η Επιτροπή υπόψη, για την εφαρμογή των άρθρων 92 και 93 της συνθήκης, το πρωτόκολλο αριθ. 7 της πράξης προσχώρησης της Ελλάδας που ορίζει ότι για την εφαρμογή των εν λόγω άρθρων 92 και 93 πρέπει να ληφθούν υπόψη οι στόχοι της οικονομικής ανάπτυξης και της βελτίωσης των συνθηκών διαβίωσης του πληθυσμού. Η ελληνική κυβέρνηση έδωσε λεπτομερείς εξηγήσεις για την δραστηριότητα του ΟΑΕ και πληροφορίες σχετικά με τις εταιρείες στις οποίες είχε παρέμβει. Εξέφρασε την προθυμία της να ενημερώσει την Επιτροπή σχετικά με τις σημαντικές μεμονωμένες περιπτώσεις παρέμβασης.
Στο πλαίσιο μιας χωριστής ανταλλαγής επιστολών και συζητήσεων, η ελληνική κυβέρνηση ανέλαβε την υποχρέωση να τροποποιήσει τις σχετικές διατάξεις του νόμου αριθ. 1386/1983 έτσι ώστε να συμβιβάζεται με τις διατάξεις της προαναφερόμενης δεύτερης οδηγίας για το δίκαιο των εταιρειών.
IV
Το άρθρο 92 παράγραφος 1 της συνθήκης προβλέπει ότι η ενίσχυση που πληροί τα κριτήρια που καθορίζονται σ' αυτό είναι, καταρχήν, ασυμβίβαστη με την κοινή αγορά. Οι εξαιρέσεις που προβλέπονται στην παράγραφο 2 του εν λόγω άρθρου 92 δεν εφαρμόζονται στην παρούσα περίπτωση εξαιτίας της φύσεως των παρεμβάσεων που δεν αποβλέπουν άμεσα στην επίτευξη των στόχων της παραγράφου αυτής. Το άρθρο 92 παράγραφος 3 αναφέρει τις ενισχύσεις που μπορεί να συμβιβάζονται με την κοινή αγορά. Το συμβιβάσιμο με την συνθήκη πρέπει να καθορίζεται στο πλαίσιο της Κοινότητας σαν συνόλου και όχι ενός κράτους μέλους. Για να εξασφαλισθεί η ορθή λειτουργία της κοινής αγοράς και λαμβάνοντας υπόψη την αρχή του άρθρου 3 στοιχείο στ) της συνθήκης, οι εξαιρέσεις που προβλέπονται στο άρθρο 92 παράγραφος 3 πρέπει να ερμηνεύονται στενά όταν εξετάζεται κάποιο σχέδιο ενίσχυσης ή χορήγηση μεμονομένης ενίσχυσης. Ειδικότερα, μπορούν να επικληθούν μόνον όταν η Επιτροπή κρίνει ότι, χωρίς την ενίσχυση, οι δυνάμεις της αγοράς και μόνο δεν επαρκούν για να κατευθύνουν τους αποδέκτες προς ενέργειες που πληρούν έναν από τους στόχους των εν λόγω εξαιρέσεων.
Σχετικά με τις εξαιρέσεις που προβλέπονται στο άρθρο 92 παράγραφος 3 στοιχείο α) όσον αφορά την ενίσχυση για την προώθηση της οικονομικής αναπτύξεως περιοχών όπου το βιοτικό επίπεδο είναι ασυνήθως χαμηλό ή επικρατεί σοβαρή υποαπασχόληση, μολονότι η Ελλάδα μπορεί να θεωρηθεί ότι πληροί τους όρους αυτούς, η έννοια της περιφερειακής ανάπτυξης με την οποία συνδέεται η εξαίρεση αυτή βασίζεται ουσιαστικά στην περιοχή ενισχύσεων για νέες επενδύσεις ή μεγάλες επεκτάσεις ή μετατροπές επιχειρήσεων που συνεπάγονται επενδύσεις μεγάλης κλίμακας σε ανθρώπινο δυναμικό και τα έξοδα που συνδέονται με αυτές. Στην περίπτωση του νόμου αριθ. 1386/1983, οι παρεμβάσεις του ΟΑΕ σε σχέση με τις εταιρείες που αντιμετωπίζουν οικονομικές δυσκολίες και η συνεπαγόμενη εξυγίανση των ισολογισμών τους δεν μπορεί να θεωρηθεί ότι εμπίπτει στους όρους της παρέκκλισης αυτής.
V
Όσον αφορά την εξαίρεση που προβλέπεται στο άρθρο 92 παράγραφος 3 στοιχείο β), στην πρώτη πρόταση σχετικά με ενίσχυση για την προώθηση σημαντικών σχεδίων κοινού ευρωπαϊκού ενδιαφέροντος, η παρέκκλιση αυτή δεν μπορεί να εφαρμοσθεί εφόσον ο νόμος αριθ. 1386/1983 δεν έχει σκοπό την προώθηση της εκτέλεσης τέτοιου σχεδίου. Προσανατολίζεται μόνο προς την ανάπτυξη της ελληνικής οικονομίας.
Όσον αφορά την εφαρμογή της δεύτερης πρότασης του άρθρου 92 παράγραφος 3 στοιχείο β) σχετικά με την ενίσχυση για την άρση σοβαρής διαταραχής της οικονομίας κράτους μέλους, οι όροι αυτοί μπορεί να θεωρηθούν ότι εφαρμόζονται. Η οικονομική κατάσταση της Ελλάδας ήταν συνεχώς δυσμενής μέχρι τον Οκτώβριο 1985. Τα ελλείμματα του εσωτερικού και εξωτερικού ισοζυγίου δημιούργησαν δύσκολη κατάσταση που απαιτούσε τη λήψη μέτρων αυστηρής πολιτικής. Ειδικότερα τον Σεπτέμβριο 1985, οι ελληνικές αρχές αντιμετώπισαν πολύ μεγάλες εξωτερικές πληρωμές και πιέσεις στις τιμές συναλλάγματος. Έτσι, στις 11 Οκτωβρίου 1985, κατάρτισαν ένα πρόγραμμα οικονομικής σταθεροποίησης και ανάκαμψης. Το πρόγραμμα αυτό περιέλαβε μέτρα για την υποτίμηση της δραχμής κατά 15 %, την επιβολή υποχρεωτικών μη τοκοφόρων προκαταβολών στις εισαγωγές, την πλήρη αναθεώρηση της τιμαριθμικής αναπροσαρμογής των μισθών, την ευρύτατη αναμόρφωση του φορολογικού συστήματος, καθώς και περιοριστική πιστωτική και νομισματική πολιτική. Η Κοινότητα αναγνώρισε τις συνέπειες της κατάστασης στην Ελλάδα συμφωνώντας με μέτρα που έπρεπε κανονικά να θεωρηθούν ως παράβαση της συνθήκης και προχώρησε στην εφαρμογή των εν λόγω μέτρων βάσει του άρθρου 108 αυτής. Ειδικότερα, χορηγήθηκε στην Ελλάδα κοινοτικό δάνειο 1 750 εκατομμυρίων ECU και της επετράπη να συνεχίσει τη χορήγηση επιδοτήσεων στις εξαγωγές για περιορισμένη χρονική περίοδο. Τη στιγμή της εφαρμογής του προγράμματος λιτότητας, πολλές ελληνικές επιχειρήσεις αντιμετώπιζαν οικονομικές δυσκολίες εξαιτίας της προηγούμενης πολιτικής μισθών, των περιορισμών στη κατάργηση θέσεων εργασίας, των ελέγχων τιμών, των επιτοκίων και της συναλλαγματικής ισοτιμίας της δραχμής. Πρέπει να θεωρηθεί σημαντικό το γεγονός της μεγιστοποίησης των οικονομικών αποτελεσμάτων των ελληνικών εταιρειών προκειμένου να επιτευχθούν οι στόχοι του προγράμματος λιτότητας. Δεδομένης της μεγάλης προσπάθειας που υποβάλλει η ελληνική κυβέρνηση για να ανατρέψει τις προηγούμενες πολιτικές με το πρόγραμμα σταθεροποίησης του Οκτωβρίου 1985, ο νόμος αριθ. 1386/1983 και οι ενέργειες του ΟΑΕ πρέπει να θεωρηθούν ως αναπόσπαστο τμήμα του προγράμματος αυτού. Οι μεμονωμένες παρεμβάσεις του ΟΑΕ καλύπτουν 45 εταιρείες. Από αυτές, 22 είναι υπό εκκαθάριση ως μη βιώσιμες. Οι υπόλοιπες 23 αντιπροσωπεύουν περίπου το 20 % της απασχόλησης στη βιομηχανία στην Ελλάδα και σημαντικά μεγαλύτερο ποσοστό της βιομηχανικής παραγωγής και του διεθνούς εμπορίου αυτής. Εάν ένα τόσο μεγάλο τμήμα της ελληνικής βιομηχανίας έπρεπε να τεθεί υπό εκκαθάριση, θα υπήρχαν μεγαλύτερα αρνητικά αποτελέσματα στην πιθανή επιτυχή πραγματοποίηση του προγράμματος λιτότητας. Συνάγεται λοιπόν το συμπέρασμα ότι οι όροι του άρθρου 92 παράγραφος 3 στοιχείο β) δεύτερη πρόταση, μπορεί να εφαρμοσθούν στο νόμο αριθ. 1386/1983 και στις ενέργειες του ΟΑΕ, ιδιαίτερα ενόψει του πρωτοκόλλου αριθ. 7 της πράξης προσχώρησης της Ελλάδας.
Εντούτοις, η Επιτροπή έχει την εξουσία να επιβάλει όρους που απορρέουν από την εκτίμηση του σχεδίου σε μια απόφαση που εγκρίνει ένα γενικό σχέδιο κρατικών ενισχύσεων περιλαμβάνοντας, όπου είναι αναγκαίο, υποχρέωση για τη κοινοποίηση των μεμονομένων σημαντικών περιπτώσεων, ώστε να μπορούν οι ενισχύσεις αυτές να εξετάζονται από την άποψη της επίδρασής τους στο ενδοκοινοτικό εμπόριο και τον ανταγωνισμό. Η Επιτροπή λαμβάνει σχετικά υπόψη της τις εκτιμήσεις της κοινοτικής πολιτικής. Αυτό προκύπτει από την απόφαση του Δικαστηρίου στην υπόθεση 730/79-Philip Morris κατά Επιτροπής (1), όπου το Δικαστήριο διατύπωσε σαφώς (σκέψεις 24 και 25) ότι οι παρεκκλίσεις που προβλέπονται στα στοιχεία α), β) και γ) του άρθρου 92 παράγραφος 3 πρέπει να εφαρμόζονται στο «κοινοτικό πλαίσιο». Η Επιτροπή μπορεί, ως εκ τούτου, να ζητήσει κοινοποίηση των σημαντικών περιπτώσεων εφαρμογής του νόμου στο πλαίσιο του αναγκαίου ελέγχου του σχεδίου, στο σύνολό του, και για την ενδεχόμενη επανεκτίμηση των αναμενομένων ευεργετικών αποτελεσμάτων κατά το χρονικό διάστημα που εφαρμόσθηκαν τα γενικά μέτρα ανάκαμψης της ελληνικής οικονομίας. Σχετικά με την άποψη αυτή, πρέπει να αναφερθεί ότι η Επιτροπή χρησιμοποίησε ανάλογη προσέγγιση στις περιπτώσεις των γενικών σχεδίων ενίσχυσης κατά την περίοδο 1974/75, ιδιαίτερα για τη Δανία, Γαλλία και Ιταλία.
Σύμφωνα με τους όρους του άρθρου 92 παράγραφος 3 στοιχείο β) της συνθήκης για να θεωρηθεί μια συνθήκη συμβιβάσιμη με τη κοινή αγορά πρέπει να συμβάλλει στην άρση σοβαρής διαταραχής της οικονομίας κράτους μέλους. Επειδή, όπως και στην παρούσα περίπτωση, πρόκειται για χορήγηση ενίσχυσης σε εταιρείες οι οποίες παρόλο που είναι κατ' αρχήν βιώσιμες, αντιμετωπίζουν δυσκολίες που απειλούν την επιβίωσή τους, συνεπάγεται ότι η ενέργεια δεν πρέπει να έχει σαν αποτέλεσμα το να αποκτούν αυτές ανταγωνιστικότερη θέση έναντι των βιομηχανιών στα άλλα κράτη μέλη από αυτή που θα είχαν εάν δεν προέκυπταν οι δυσκολίες αυτές. Η ενίσχυση δεν πρέπει, επίσης, να προωθεί την ανάπτυξη της παραγωγικής ικανότητας ούτε να μετατοπίζει απλώς το ζήτημα χωρίς την εξεύρεση πραγματικής λύσης στα κοινωνικά και βιομηχανικά προβλήματα που αντιμετωπίζει η Κοινότητα στο σύνολό της, ή ακόμη να επιδεινώνει περαιτέρω την κατάσταση μεσοπρόθεσμα ή μακροπρόθεσμα. Επιπλέον, το αποτέλεσμα της ενίσχυσης αυτής δεν πρέπει να είνα παρακώλυση ή ακόμη η διακύβευση των ειδικών πολιτικών για τις ενισχύσεις που ήδη υπάρχουν και εφαρμόζονται σε ορισμένους ευαίσθητους τομείς.
Η εφαρμογή του άρθρου 92 παράγραφος 3 στοιχείο γ) στον νόμο αριθ. 1386/1983 δεν φαίνεται σκόπιμη στη παρούσα περίπτωση δεδομένου ότι το μέτρο δεν προορίζεται να συμβάλει στην ανάπτυξη ορισμένων οικονομικών περιοχών ή ορισμένων οικονομικών δραστηριοτήτων, κατά την έννοια που το εν λόγω άρθρου ερμηνεύθηκε από την Επιτροπή, στις αποφάσεις της σχετικά με περιπτώσεις κρατικών ενισχύσεων. Δεν υπάρχουν στόχοι οικονομικού χαρακτήρα στον νόμο αριθ. 1386/1983. Η έννοια της ανάπτυξης οικονομικών δραστηριοτήτων στην περίπτωση του νόμου αυτού δεν είναι αυτή που δέχεται συνήθως η Επιτροπή, δεδομένου ότι, ιδίως στις περιπτώσεις συστημάτων ενισχύσεων για τη διάσωση επιχειρήσεων, η ανάπτυξη αυτή κανονικά συνεπάγεται πρόγραμμα αναδιάρθρωσης που συχνά έχει τη μορφή μειώσεων της παραγωγικής ικανότητας, ορθολογικής οργάνωσης της παραγωγής κ.λ.π. Οι παρεμβάσεις του ΟΑΕ είναι περιορισμένης κλίμακας και σκοπεύουν στην οικονομική εξυγίανση των εν λόγω επιχειρήσεων. Τόσο ο ίδιος ο νόμος όσο και οι συνθήκες στις οποίες λειτουργεί δεν έχουν προηγούμενο κατά την εφαρμογή των κανόνων περί κρατικών ενισχύσεων τα τελευταία χρόνια.
Ενόψει των ανωτέρω, μπορεί να συναχθεί το συμπέρασμα ότι ο νόμος αριθ. 1386/1983 υπόκειται στην παρέκκλιση του άρθρου 92 παράγραφος 3 στοιχείο β) δεύτερη πρόταση της συνθήκης. Ωστόσο, έχοντας υπόψη την απόφαση του Δικαστηρίου στην υπόθεση Philip Morris που προαναφέρθηκε και άλλα σημεία του εν λόγω νόμου, η Επιτροπή πρέπει να ασκεί έλεγχο σχετικά με την εφαρμογή του σχετικού μέτρου και ως εκ τούτου,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Επιτροπή δεν προβάλλει αντιρρήσεις για την εφαρμογή του νόμου αριθ. 1386/1983, με την επιφύλαξη των ακόλουθων όρων:
1. Η ελληνική κυβέρνηση θα τροποποιήσει μέχρι τις 31 Δεκεμβρίου 1987 τις σχετικές διατάξεις του νόμου αριθ. 1386/1983 ώστε να είναι σύμφωνες με τα άρθρα 25 και επόμενα και 29 και επόμενα της δεύτερης οδηγίας 77/91/ΕΟΚ του Συμβουλίου για το δίκαιο των εταιρειών.
2. Οι ακόλουθοι όροι εφαρμόζονται για όσο χρονικό διάστημα ισχύουν οι διατάξεις του νόμου αριθ. 1386/1983 για τις ενέργειες του ΟΑΕ. Συνεχίζουν να εφαρμόζονται για κάθε παρέμβαση του ΟΑΕ που έχει πραγματοποιηθεί πριν από τη μεταβολή του καταστατικού του:
α) η ελληνική κυβέρνηση κοινοποιεί τις μεμονωμένες περιπτώσεις παρέμβασης σε επιχειρήσεις, βάσει του νόμου, στις οποίες απασχολούνται 300 ή περισσότερα άτομα στη περίπτωση μη ευαίσθητων τομέων και 100 ή περισσότερα άτομα στη περίπτωση ευαίσθητων τομέων·
β) η ελληνική κυβέρνηση εξασφαλίζει ότι σε όλες τις περιπτώσεις όπου οι επιχειρήσεις τίθενται υπό τον έλεγχο του ΟΑΕ βάσει του νόμου αριθ. 1386/1983 δεν σημειώνονται αυξήσεις στην παραγωγική ικανότητα ή συνολική παραγωγική ικανότητα σε περίπτωση συγχώνευσης ή ανάληψης του ελέγχου, και ότι λαμβάνονται όλα τα αναγκαία μέτρα αναδιάρθρωσης για να εξασφαλιστεί η βιωσιμότητα των εν λόγω επιχειρήσεων·
γ) η ελληνική κυβέρνηση κοινοποιεί στην Επιτροπή, βάσει του άρθρου 93 παράγραφος 3 της συνθήκης, κάθε ενίσχυση που προτείνεται βάσει οποιουδήποτε άλλου ελληνικού σχεδίου ενίσχυσης σε επιχειρήσεις που αποτελούν αντικείμενο παρέμβασης του ΟΑΕ·
δ) η ελληνική κυβέρνηση εξασφαλίζει την τήρηση από τον ΟΑΕ των ειδικών πολιτικών ενισχύσεων που εφαρμόζονται στους τομείς χάλυβος, ναυπηγικής και συνθετικών ινών.
Άρθρο 2
Η ελληνική κυβέρνηση ενημερώνει την Επιτροπή, σε δύο μήνες από την κοινοποίηση της παρούσας απόφασης, σχετικά με τα μέτρα που έλαβε για να συμμορφωθεί προς αυτή.
Άρθρο 3
Η παρούσα απόφαση απευθύνεται στην Ελληνική Δημοκρατία.
Βρυξέλλες, 7 Οκτωβρίου 1987.

Labels: 4
18
19
1